**Muritor**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am primit lecții de viață, care nu m-au doborât,

Navigând prin labirintul de iluzii, mohorât,

M-am târât încet din groapă, sfâșiată chiar de lei,

Am purces înspre ieșire, pe-a` răniților alei.

Cercetând cu ochii minții un văzduh întunecat,

M-am pierdut de propriul soare, năzuind iar la păcat,

Prin metropole de gânduri, pașnic am călătorit,

M-am retras în mine însămi, pe-un traseu bătătorit.

Meditând la nemurire, m-am simțit brusc muritor,

Victimă neînsemnată-n uriașul abator.

Pe o scară nevăzută, aspirant umil la cer,

Renunțam chiar la trofeul din destinul efemer!

Dac-aș ști cum se rezervă un colț mic din paradis,

M-aș lăsa ușor sedusă, câteodată, de abis,

M-aș gândi la remușcarea ce m-atacă, delirant,

Ca la marfa prohibită din comerțul ambulant.

Azi, prin faldurile sorții, nu-i ușor să te strecori,

Copleșit de fanteziste sau fanatice rigori.

Nu mi-e teamă că lumina o voi pierde într-o zi,

Dar nu vreau bătrânul suflet, printre nori, a-l risipi!